ഗോപിക വർമ്മ

Category:Articles with hCards
കേരളത്തിൽ ജനിച്ച മോഹിനിയാട്ടം നർത്തകിയും നൃത്താധ്യാപികയുമാണ് ഗോപിക വർമ്മ. ഇന്ത്യയിലെ തമിഴ്‌നാട്ടിലെ ചെന്നൈയിൽ സ്ഥിരതാമസമാക്കിയ ഗോപിക വർമ്മയ്ക്ക് സംഗീത നാടക അക്കാദമി അവാർഡ്, കലൈമാമണി തുടങ്ങി നിരവധി പുരസ്കാരങ്ങൾ ലഭിച്ചിട്ടുണ്ട്.

 ജീവചരിത്രം 
തിരുവനന്തപുരത്ത് ജനിച്ചു വളർന്ന ഗോപിക വർമ്മ 1995 ൽ കേരളത്തിൽ നിന്ന് ചെന്നൈയിലേക്ക് കുടിയേറി. മൂന്നാം വയസ്സിൽ അമ്മയിൽ നിന്ന് നൃത്തം പഠിക്കാൻ തുടങ്ങിയ ഗോപിക, പത്താമത്തെ വയസ്സിൽ മോഹിനിയാട്ടം അധ്യാപകരായ ഗിരിജ, ചന്ദ്രിക കുറുപ്പ് എന്നിവരിൽനിന്നും മോഹിനിയാട്ടം പാഠങ്ങൾ പഠിക്കാൻ തുടങ്ങി. പിന്നീട് അവർ കല്യാണിക്കുട്ടിയമ്മയിൽ നിന്നും അവരുടെ മകൾ ശ്രീദേവി രാജനിൽ നിന്നും വിദഗ്ധ പരിശീലനം നേടി. കഥകളി പ്രതിഭയായ കലാമണ്ഡലം കൃഷ്ണൻ നായരിൽ നിന്നാണ് ഗോപിക മോഹിനിയാട്ടത്തിന്റെ അഭിനയ (അഭിനയം) പഠിച്ചത്. അവർ 18 വർഷം വഴിയൂർ രാമയ്യർ പിള്ളയുടെ കീഴിൽ ഭരതനാട്യവും പഠിച്ചു.

കല്യാണിക്കുട്ടിയമ്മയായിരുന്നു ഗുരുവെങ്കിലും മോഹിനിയാട്ടത്തിൽ തന്റേതായ ശൈലിയാണ് ഗോപിക വർമ്മ പിന്തുടരുന്നത്. കാവാലം നാരായണപ്പണിക്കരുടെ കീഴിൽ സോപാന ശൈലിയിൽ മോഹിനിയാട്ടവും അവർ അവതരിപ്പിച്ചിട്ടുണ്ട്.  നിലവിൽ അവർ അഡയാർ, ചെന്നൈയിൽ ദാസ്യം എന്ന പേരിൽ ഒരു മോഹിനിയാട്ടം ഡാൻസ് സ്കൂൾ നടത്തിവരുന്നു.

 സ്വകാര്യ ജീവിതം 
തിരുവിതാംകൂർ രാജാവായ സ്വാതി തിരുനാൾ രാമവർമ്മയുടെ പിൻഗാമിയായ പൂരൂട്ടാതി തിരുനാൾ മാർത്താണ്ഡ വർമ്മയെ വിവാഹം കഴിച്ച് ഗോപിക വർമ്മ തിരുവിതാംകൂർ രാജകുടുംബത്തിലെ അംഗമായി. ഒരു നൃത്ത വിദ്യാലയം നടത്തുന്നതിനു പുറമേ, ശാരീരിക വൈകല്യമുള്ളവർക്കായി ഒരു ഷെൽട്ടർ ഹോമും അവരുടെ ജോലിക്കായി ഒരു ടെക്സ്റ്റൈൽ യൂണിറ്റും അവർ നടത്തുന്നു. ചെന്നൈ അഡയാറിലെ രാമാലയത്തിലാണ് ഇപ്പോൾ താമസം.

 ശ്രദ്ധേയമായ നൃത്തപരിപാടികൾ 
ഇന്ത്യൻ പുരാണങ്ങളിലെ അഞ്ച് അജാത കന്യകമാരെക്കുറിച്ച് അയോനിജ പഞ്ചകന്യക എന്ന പേരിൽ ഒരു നൃത്താവിഷ്കാരം ഗോപിക ചിട്ടപ്പെടുത്തിയിട്ടുണ്ട്. എം.ജയചന്ദ്രൻ ചിട്ടപ്പെടുത്തിയ സുഗതകുമാരിയുടെ രാധയെവിടെ എന്ന കവിത അവർ മോഹിനിയാട്ട രൂപത്തിൽ അവതരിപ്പിച്ചിട്ടുണ്ട്.  യാമിനി റെഡ്ഡി, കൃതിക സുബ്രഹ്മണ്യം, ഗോപിക വർമ്മ, സുഹാസിനി എന്നിവർ ചേർന്ന് അന്തരം എന്ന പേരിൽ നൃത്തം അവതരിപ്പിച്ചിട്ടുണ്ട്.  ഛായാമുഖിയാണ് അവർ ചെയ്ത മറ്റൊരു നൃത്തരൂപം. ഇപ്പോൾ ശങ്കരാചാര്യരുടെ ജീവിതത്തെ ആസ്പദമാക്കി ഒരു നൃത്തം തയ്യാറാക്കുകയാണ് അവർ.

 പുരസ്കാരങ്ങളും ബഹുമതികളും 

 സംഗീത നാടക അക്കാദമി അവാർഡ് 2018
 കലൈമാമണി 2004. മോഹിനിയാട്ടത്തിന് കലൈമാമണി നേടുന്ന ആദ്യ നർത്തകിയാണ് അവർ.
 കൃഷ്ണ ഗാനസഭയിൽ നിന്നുള്ള നൃത്യചൂഡാമണി അവാർഡ് 2010 
 അഭിനയ കലാ രത്ന എക്സലൻസ് അവാർഡ് 
 സത്യ അഭിനയ സുന്ദരം 2007
 കലാദർപ്പണം അവാർഡ് 2003
 2001-ൽ ഭാരത് കലാചാരിന്റെ യുവകലാ ഭാരതി അവാർഡ്. ഈ പുരസ്കാരം ലഭിക്കുന്ന ആദ്യ മോഹിനിയാട്ടം നർത്തകിയാണ്.
 ലണ്ടൻ ഹൗസ് ഓഫ് കോമൺസിന്റെ ഔട്ട്സ്റ്റാൻഡിങ് പെർഫോമൻസ് അവാർഡ് - 2003
 സത്യ അഭിനയ സുന്ദരം
 നാട്യ കലാ വിപഞ്ചി 
 രാജകീയ പുരസ്കാരം 

 അവലംബങ്ങൾ 

വർഗ്ഗം:ജീവിച്ചിരിക്കുന്നവർ
വർഗ്ഗം:മോഹിനിയാട്ടം നർത്തകർ